Okresná prokuratúra Rimavská Sobota 
Jesenského 1, 979 80 Rimavská Sobota 1

Sp. zn. : 1 Pv 483/14/6609	Rimavská Sobota, 20.1.2015
EEČ : 2-49-5-2015

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 215 odsek 1 písmeno h Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
vedené na Obvodnom oddelení PZ Jesenské XXXXX, ktorého sa mala dopustiť na tom skutkovom základe, že v dobe od 01.12.2013 do 05.05.2014 v Rimavskej Sobote a všade, kde sa zdržiavala, neplnila svoju vyživovaciu povinnosť, ktorá jej vyplývala zo Zákona o rodine voči svojmu synovi XXXXX, ktorá jej bola uložená rozsudkom Okresného súdu Rimavská Sobota XXXXX, ktorý nadobudol právoplatnosť 18.01.2013 a neprispievala na svoje nezaopatrené dieťa vo výške 30% zo sumy životného minima, ktoré mala platiť vždy do 25. dňa v mesiaci do rúk svojho syna XXXXX, čím jej vznikol na zameškanom výživnom dlh do výške 86,78 €, 

lebo zanikla trestnosť činu.

Odôvodnenie:
	Poverený príslušník PZ Obvodného oddelenia Jesenské rozhodol dňa 11.09.2014 uznesením XXXXXXXXXX podľa § 199 ods. 1 Trestného poriadku o začatí trestného stíhania a súčasne podľa § 206 ods. 1 Trestného poriadku o vznesení obvinenia XXXXX za prečin zanedbania povinnej výživy podľa § 207 ods. 1 Trestného zákona, ktorého sa mala dopustiť na skutkovom základe uvedenom vo výrokovej časti tohto uznesenia. 

	Dňa 12.01.2015 predložil policajt vyšetrovací spis s návrhom na zastavenie trestného stíhania z dôvodu zániku trestnosti činu a to s poukazom na ustanovenie § 86 ods. 1 písm. a) o účinnej ľútosti. 

	Preskúmaním návrhu policajta, ako aj celého vyšetrovacieho spisu som dospel k záveru, že návrh policajta je dôvodný a je potrebné rozhodnúť o zastavení trestného stíhania. 

	XXXXX XXXXX bol do doby nadobudnutia plnoletosti umiestnený v Detskom domove v Rimavskej Sobote. Po dovŕšení plnoletosti Okresný súd Rimavská Sobota rozhodol, že obvinená XXXXX je povinná platiť svojmu synovi výživné vo výške 30% zo sumy životného minima na plnoleté nezaopatrené dieťa, nakoľko XXXXX XXXXX. študoval na Odbornom učilišti vo Valaskej. 

	Obvinená XXXXX vypovedala, že syn nebýval s ňou, najskôr bol umiestnený v detskom domove a ako 18 ročného ho potom vzala k sebe stará mama. Výživné mu platila, ale v decembri roku 2013 nemala peniaze a tak mu nevedela poslať výživné. V roku 2014 mu zaplatila iba časť výživného, platila ako vedela. Keď má sociálku, tak syn za ňou vždy príde a ona mu dáva nejaké peniaze, ale to mu dáva ako vreckové. Dodatočne synovi všetko dlžné výživné zaplatila. Obvinená predložila poštové ústrižky na preukázanie svojho tvrdenia, že zameškané výživné v celom rozsahu uhradila. 
	
	Svedok a poškodený XXXXX XXXXX potvrdil, že do školy chodil do 05.05.2014. Počas doby, keď mu matka neplatila výživné, tak mu bolo vyplácané náhradné výživné, o ktoré požiadal. Odkedy nechodí do školy, tak sa zaevidoval na úrade práce a chodí na verejno-prospešné práce. Mama mu výživné platila tak, ako ju na to zaviazal súd, ale v decembri roku 2013 mu platiť prestala a v roku 2014 mu poslala v jednotlivých mesiacoch menej, ako poslať mala. V mesiaci október mu všetko dlžné výživné uhradila a nemá už voči nemu žiadny dlh. Štúdium v škole ukončil na vlastnú žiadosť. Zaevidoval sa na úrade práce a na aktivačných prácach v Belíne dostáva 124,70 €. 

	Z potvrdenia Úradu práce, sociálnych vecí a rodiny Rimavská Sobota vyplýva, že poškodený sa od 01.07.2014 zúčastňuje vykonávania menších obecných služieb a dostáva aktivačný príspevok. Náhradné výživné dostával od 01.12.2013 do 31.05.2014.  

	Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

	Podľa § 86 ods. 1 písm. a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Zo zabezpečených dôkazov vyplýva, že obvinená XXXXX si v mesiaci október 2014 dodatočne splnila svoju vyživovaciu povinnosť a zameškané výživné uhradila. Trestný čin nemal trvalo nepriaznivé následky, poškodený býval u starých rodičov, resp. študoval v škole a bolo mu vyplácané aj náhradné výživné. Netrpel núdzou. 

	Z vyššie uvedených dôvodov bolo potrebné rozhodnúť tak, ako je to uvedené vo výrokovej časti tohto uznesenia, teda trestné stíhanie obvinenej zastaviť. 

Poučenie:
Proti tomuto uzneseniu je prípustná sťažnosť, ktorú je možné podať v lehote do troch dní od jeho doručenia u prokurátora Okresnej prokuratúry Rimavská Sobota. O sťažnosti bude rozhodovať prokurátor Krajskej prokuratúry Banská Bystrica. Sťažnosť má odkladný účinok. 

JUDr. Karol Rosinský
prokurátor